*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Μαρτίου 1988

για τη χορήγηση άδειας στη Δανία να επιτρέψει προσωρινά την εμπορία σπόρων προς σπορά κτηνοτροφικών πίσων που δεν πληρούν τις απαιτήσεις της οδηγίας 66/401/ΕΟΚ του Συμβουλίου

(88/248/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 66/401/ΕΟΚ του Συμβουλίου της 14ης Ιουνίου 1966 σχετικά με την εμπορία σπόρων προς σπορά κτηνοτροφικών φυτών (1), όπως τροποποιήθηκε τελευταία από την οδηγία 87/480/ΕΟΚ της Επιτροπής (2), και ιδίως το άρθρο 17,

το αίτημα που υπέβαλε η Δανία,

Εκτιμώντας:

ότι το 1987 στη Δανία ήταν ανεπαρκής η παραγωγή σπόρων προς σπορά πρώιμων κτηνοτροφικών πίσων χαμηλής περιεκτικότητας σε ταννίνη που να πληρούν τις απαιτήσεις της οδηγίας 66/401/ΕΟΚ και δεν μπορούν να καλυφθούν οι ανάγκες της χώρας αυτής·

ότι δεν κατέστη δυνατόν να καλυφθούν ικανοποιητικά οι ανάγκες αυτές με σπόρους από άλλα κράτη μέλη, ή από τρίτες χώρες, που να ικανοποιούν όλες τις απαιτήσεις που ορίζονται από την εν λόγω οδηγία·

ότι, κατά συνέπεια, θα πρέπει να δοθεί άδεια στη Δανία να επιτρέπει, για την περίοδο η οποία λήγει στις 31 Μαΐου 1988, την εμπορία σπόρων προς σπορά του προαναφερθέντος είδους που να υπόκεινται σε λιγότερο αυστηρές απαιτήσεις·

ότι πρέπει να δοθεί άδεια σε άλλα κράτη μέλη τα οποία είναι σε θέση να προμηθεύουν τη Δανία με τέτοιους σπόρους, οι οποίοι δεν πληρούν τις απαιτήσεις της εν λόγω οδηγίας, να επιτρέπουν την εμπορία των σπόρων αυτών, υπό τον όρο ότι προορίζονται αποκλειστικά για τη Δανία·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εξουσιοδοτείται η Δανία να επιτρέπει στο έδαφός της, έως τις 31 Μαΐου 1988, την εμπορία 24 900 τόνων κατ' ανώτατο όριο σπόρων προς σπορά πρώιμων κτηνοτροφικών πίσων (Pisum sativum L. partim) που προέρχονται από ποικιλίες νάνους με χαμηλή περιεκτικότητα σε ταννίνη, της κατηγορίας «πιστοποιημένοι σπόροι », οι οποίοι δεν πληρούν τις απαιτήσεις όσον αφορά την ελάχιστη βλαστική ικανότητα που αναφέρονται στο παράρτημα ΙΙ της οδηγίας 66/401/ΕΟΚ, υπό τον όρο ότι πληρούνται οι ακόλουθες προϋποθέσεις:

α) η βλαστική ικανότητα των σπόρων είναι τουλάχιστον 70 % της βλαστικής ικανότητας των αγνών σπόρων·

β) στην επίσημη ετικέτα αναγράφονται οι ενδείξεις:

- «ελάχιστη βλαστική ικανότητα 70 %»,

- «προορίζονται αποκλειστικά για τη Δανία».

Άρθρο 2

Εξουσιοδοτούνται τα υπόλοιπα κράτη μέλη να επιτρέπουν, υπό τους όρους που ορίζονται στο άρθρο 1, την εμπορία στην επικράτειά τους 24 900 τόνων κατ' ανώτατο όριο σπόρων προς σπορά κτηνοτροφικών πίσων, εφόσον οι σπόροι προορίζονται αποκλειστικά για τη Δανία.

Η επίσημη ετικέτα πρέπει να φέρει τις ενδείξεις που αναφέρονται στο άρθρο 1 στοιχείο β).

Άρθρο 3

Τα κράτη μέλη ανακοινώνουν στην Επιτροπή, πριν από τις 31 Ιουλίου 1988, τις ποσότητες σπόρων προς σπορά που τέθηκαν στο εμπόριο στην επικράτειά τους δυνάμει της παρούσας απόφασης. Η Επιτροπή ενημερώνει σχετικά τα άλλα κράτη μέλη.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 22 Μαρτίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 125 της 11. 7. 1966, σ. 2298/66.

(2) ΕΕ αριθ. L 273 της 26. 9. 1987, σ. 43.